Johann Gottlieb Fichte

Johann Gottlieb Fichte (1762–1814) var en tysk filosof. Fichte regnes, ved siden av Hegel, Schelling og Kant, som en av grunnleggerne av den tyske idealismen.

 Biografi 
Fichte kom fra fattige kår på landsbygda i Schlesien. Faren var vever, og hans sønn måtte arbeide som barn. Hans evner ble lagt merke til, og en lokal adelsmann og velgjører sørget for at han fikk en god utdannelse.

Mellom 1780 og 1784 studerte Fichte luthersk teologi, først i Jena og Wittenberg, senere i Leipzig, men hadde ikke råd til å fullføre og begynte i stedet som huslærer.

Som følge av at en filosofistudent ba ham forklare Kants Kritikk av den rene fornuft, vendte Fichte i 1790 tilbake til Leipzig og fordypet seg i Kant. Lesningen resulterte i avhandlingen Aphorismen über Religion und Deismus. I juli 1791 besøkte han Kant i Königsberg, men ble skuffet. I 1792 utga han etter Kants anbefaling verket Versuch einer Critik aller Offenbarung. Verket ble gitt ut anonymt, og det gikk først for å være et religionsfilosofisk verk av Kant selv. Da Kant oppklarte misforståelsen, ble Fichte berømt og fikk et professorat i Jena. Johann Wolfgang von Goethe og Friedrich von Schelling ble Fichtes venner. Fichte utga i 1794 første utkast til en systematisk rekonstruksjon av Kants vitenskapslære, Grundlage der gesamten Wissenschaftslehre.

Fichte var regnet som en fremragende foreleser, men en uforsonlig og stridbar natur. Fichtes essay Über den Grund unseres Glaubens an eine göttliche Weltregierung vakte oppsikt og førte til den såkalte ateismestriden. Fichte ble beskyldt for å være ateist, og ble i 1799 avsatt fra professoratet. I en appell forsøkte han å tilbakevise påstanden om at han var ateist.

De neste årene bodde han mest i Berlin og arbeidet som privatdosent. Han utgav Die Bestimmung des Menschen (1800), som ble et av hans mer allment tilgjengelige verker.

I 1805 ble han professor ved Universitetet i Erlangen, men flyktet året etter til Königsberg på grunn av Napoleons invasjon. Fichte vendte tilbake til Berlin i 1807 og holdt mellom 1807 og 1808 sine berømte taler til den tyske nasjon, Reden an die deutsche Nation. Han mente at nasjonal splittelse hadde gjort landet til offer for Napoleons herjinger. Fichte regnes derfor som en av grunnleggerne av den tyske nasjonalismen.

I 1810 ble han utnevnt til professor i filosofi ved det nyopprettede Humboldt-Universität zu Berlin, og fra 1811 til 1812 var han universitetets første rektor, men ble raskt innblandet i konflikter og ble henvist til forskning og undervisning.

Fichte døde av en tyfusinfeksjon i 1814, etter å ha blitt smittet av sin kone, som var sykepleier. Han ble gravlagt på Friedhof der Dorotheenstädtischen und Friedrichswerderschen Gemeinden.

Beskyldninger om antisemittisme
Allerede Heinrich Heine kritiserte  Fichte for moralsk hensynsløshet og kalte ham «filosofiens Napoleon» som fremmet tankenes enevelde med krav på suveren viljekraft, en «despotisk, skummelt ensom idealisme», som gjorde slutt på Kants filofofiske revolusjon, men gikk under i en oppblomstring av tysk sjåvinisme.

Kritikere som Micha Brumlik har bebreidet Fichte for antisemittisme, både av kristenfilosofisk og politisk-sekulære grunner. Dette bunner i forskjellige utfall mot jødedommen og jøder. Brumlik sammenlignet Fichtes holdning med Adolf Hitlers, som en for form for «fornuftens antisemittisme».

 Bibliografi 
 Aphorismen über Religion und Deismus (1790)
 Versuch einer Critik aller Offenbarung (1792)
 Einige Vorlesungen über die Bestimmung des Gelehrten (1794)
 Grundlage der gesammten Wissenschaftslehre (1794/1795)
 Grundlage des Naturrechts (1796)
 System der Sittenlehre (1798)
 Appellation an das Publikum über die durch Churf. Sächs. Confiscationsrescript ihm beigemessenen atheistischen Aeußerungen. Eine Schrift, die man zu lesen bittet, ehe man sie confsicirt (1799)
 Der geschlossne Handelsstaat. Ein philosophischer Entwurf als Anhang zur Rechtslehre und Probe einer künftig zu liefernden Politik (1800)
 Die Bestimmung des Menschen (1800)
 Friedrich Nicolai's Leben und sonderbare Meinungen (1801)
 Die Grundzüge des gegenwärtigen Zeitalters (1806)
 Die Anweisung zum seligen Leben, oder auch die Religionslehre (1806)
 Reden an die deutsche Nation (1807/1808)
 Die Wissenschaftslehre in ihrem allgemeinen Umrisse (1810)
 Tatsachen des Bewusstsein (1813)

 Referanser 

 Litteratur 




Kategori:Tyske filosofer
Kategori:Professorer ved Humboldt-Universität zu Berlin
Kategori:Opplysningstidens representanter
Kategori:Personer fra Landkreis Bautzen